*Morska pobuna* je priča koju možete iskoristiti na više načina.

Prvi je način ponavljanje pisanja velikog slova i vježbe čitanja početkom drugog razreda, a drugi vježba prepoznavanja imenica i pridjeva u četvrtom razredu.

*Zadatak za drugi razred.*

*Zaokruži riječi koje treba napisati velikim slovom. Pazi na početak rečenice i imena.*

MORSKA POBUNA

MORSKI JE KRALJ LJUTITO SKINUO I BACIO KRALJEVSKI ŠTAP.

ONAJ ŠAŠAVI KIT BILI I ZLOČESTI MORSKI PAS VILI ODLUČILI SU OSNOVATI VLASTITO KRALJEVSTVO. U TOME SU DOBILI PODRŠKU MORSKOG KONJICA RUDIJA, TULJANA DIKIJA I FOKICE KIKIJA.

„POBUNA! TO JE POBUNA!“ VIKAO JE MORSKI KRALJ I DOZIVAO ČETE SABLASNIH MURINA I OKRUTNIH RIBA SABLJARICA. ŽELIO IH JE POSLATI KAKO BI OŠTRIM ZUBIMA I DUGAČKIM BODLJAMA UVELI RED U KRALJEVSTVO.

TADA GA MUDRI SAVJETNIK RAK MIRKO ZAUSTAVI I SMIRI.

„KRALJU, UZMI PONOVO KRALJEVSKI ŠTAP I STAVI KRUNU NA GLAVU. PUSTI BILIJA I VILIJA DA SNIVAJU I PLANIRAJU. ZAŠTO DA GINU NEVINE RIBE I DRUGA MORSKA STVORENJA? SVE ĆE SE TO RIJEŠITI I BEZ UPOTREBE ZUBA I OPASNIH BODLJI.“

KRALJ JE TEŠKOM MUKOM SUSPREGNUO GNJEV I TEK GA ŠKAKLJANJE OMILJENE SIRENE MAJE SMIRI.

MIRKO, TAJ MUDRI RAK, IMAO JE PRAVO. BILI, KRUPNI KIT, ŽELIO JE BITI KRALJ NOVOG KRALJEVSTVA. ISTU JE ZAMISAO IMAO I VILI. TAKO SU SE POSVAĐALI DA SU IH DIKI I KIKI JEDVA RASTAVILI. I POTUKLI BI SE DA IH NIJE NAPAO BIJELI MEDO, PA SU MORALI POBJEĆI SVATKO NA SVOJU STRANU.

OD TADA SE NE PODNOSE, A MORSKI KRALJ I DALJE MIRNO VLADA MORSKIM KRALJEVSTVOM.

*Zadatak za četvrti razred.*

*Imenice zaokruži plavom bojicom, a pridjeve crvenom.*

Morska pobuna

Morski je kralj ljutito skinuo i bacio kraljevski štap.

Onaj šašavi kit Bili i zločesti morski pas Vili odlučili su osnovati vlastito kraljevstvo. U tome su dobili podršku morskog konjica Rudija, tuljana Dikija i fokice Kikija.

„Pobuna! To je pobuna!“ vikao je morski kralj i dozivao čete sablasnih murina i okrutnih riba sabljarica. Želio ih je poslati kako bi oštrim zubima i dugačkim bodljama uveli red u kraljevstvo.

Tada ga mudri savjetnik rak Mirko zaustavi i smiri.

„Kralju, uzmi ponovo kraljevski štap i stavi krunu na glavu. Pusti Bilija i Vilija da snivaju i planiraju. Zašto da ginu nevine ribe i druga morska stvorenja? Sve će se to riješiti i bez upotrebe zuba i opasnih bodlji.“

Kralj je teškom mukom suspregnuo gnjev i tek ga škakljanje omiljene sirene Maje smiri.

Mirko, taj mudri rak, imao je pravo. Bili, krupni kit, želio je biti kralj novog kraljevstva. Istu je zamisao imao i Vili. Tako su se posvađali da su ih Diki i Kiki jedva rastavili. I potukli bi se da ih nije napao bijeli medo, pa su morali pobjeći svatko na svoju stranu.

Od tada se ne podnose, a morski kralj i dalje mirno vlada morskim kraljevstvom.